b'\n_START_ARTICLE_\nDavid Miliband\n_START_PARAGRAPH_\nDavid Wright Miliband (s. 15. hein\xc3\xa4kuuta 1965) on brittil\xc3\xa4inen poliitikko, joka toimi Brownin hallituksen ulkoministerin\xc3\xa4 28. kes\xc3\xa4kuuta 2007 l\xc3\xa4htien. Vuosina 2006\xe2\x80\x932007 h\xc3\xa4n oli ymp\xc3\xa4rist\xc3\xb6-, ja terveys-, ja maaseutuministeri.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMilibandin vanhemmat ovat holokaustia paenneita puolanjuutalaisia. H\xc3\xa4nen is\xc3\xa4ns\xc3\xa4 oli Belgiassa syntynyt marxismin teoreetikko Ralph Miliband. My\xc3\xb6s h\xc3\xa4nen veljens\xc3\xa4 Ed Miliband on parlamentaarikko ja toimi samassa hallituksessa Davidin kanssa ymp\xc3\xa4rist\xc3\xb6- ja energiaministerin\xc3\xa4 3. lokakuuta 2008 l\xc3\xa4htien._NEWLINE_Miliband opiskeli filosofiaa, valtiotiedett\xc3\xa4 ja kansantaloustiedett\xc3\xa4 Oxfordin yliopiston Corpus Christi Collegessa ja valmistui erinomaisin arvosanoin. Ylemm\xc3\xa4n korkeakoulututkinnon h\xc3\xa4n suoritti Massachusetts Institute of Technologyssa Yhdysvalloissa._NEWLINE_Miliband valittiin parlamenttiin vuonna 2001 ja h\xc3\xa4n p\xc3\xa4\xc3\xa4si nuoremmaksi ministeriksi opetusministeri\xc3\xb6\xc3\xb6n kes\xc3\xa4kuussa 2002. Vuoden 2004 lopulla h\xc3\xa4n p\xc3\xa4\xc3\xa4si p\xc3\xa4\xc3\xa4ministerin avustajaksi (Cabinet Office Minister) ja vuoden 2005 vaalien j\xc3\xa4lkeen kuntien ja paikallishallinnon ministeriksi varap\xc3\xa4\xc3\xa4ministeri John Prescottin alaisuudessa._NEWLINE_Ulkoministerin\xc3\xa4 Miliband on kannattanut Euroopan unionin laajentumista ja Ven\xc3\xa4j\xc3\xa4n, L\xc3\xa4hi-id\xc3\xa4n ja Pohjois-Afrikan maiden ottamista j\xc3\xa4seneksi._NEWLINE_Miliband on naimisissa Louise Shackeltonin kanssa, joka soittaa viulua Lontoon sinfoniaorkesterissa. Miliband ja Shackelton ovat adoptoineet kaksi poikaa Yhdysvalloista, Isaacin joulukuussa 2004 ja Jacobin lokakuussa 2007.'